CELEX: 32018D0253
Language: hr
Date: 2018-02-15 00:00:00
Title: Odluka Vijeća (EU) 2018/253 od 15. veljače 2018. o stajalištu koje treba zauzeti u ime Europske unije u okviru Zajedničkog odbora koji je osnovan na temelju Sporazuma o partnerstvu o odnosima i suradnji između Europske unije i njezinih država članica, s jedne strane, i Novog Zelanda, s druge strane, u pogledu donošenja odluka o poslovniku Zajedničkog odbora i donošenja opisa poslova pododbora i radnih skupina

20.2.2018   
            
            
               HR
            
            
               Službeni list Europske unije
            
            
               L 46/9
            
         ODLUKA VIJEĆA (EU) 2018/253
   od 15. veljače 2018.
   o stajalištu koje treba zauzeti u ime Europske unije u okviru Zajedničkog odbora koji je osnovan na temelju Sporazuma o partnerstvu o odnosima i suradnji između Europske unije i njezinih država članica, s jedne strane, i Novog Zelanda, s druge strane, u pogledu donošenja odluka o poslovniku Zajedničkog odbora i donošenja opisa poslova pododbora i radnih skupina
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 37.,
   uzimajući u obzir Ugovor o funkcioniranju Europske unije, a posebno njegove članke 207. i 212. stavak 1., u vezi s člankom 218. stavkom 9.,
   uzimajući u obzir zajednički prijedlog Europske komisije i Visokog predstavnika Unije za vanjske poslove i sigurnosnu politiku,
   budući da:
   
               (1)
            
            
               Sporazum o partnerstvu o odnosima i suradnji između Europske unije i njezinih država članica, s jedne strane, i Novog Zelanda, s druge strane (1) („Sporazum”) potpisan je u Bruxellesu 5. listopada 2016. i privremeno se primjenjuje od 12. siječnja 2017.
            
         
               (2)
            
            
               Člankom 53. stavkom 1. Sporazuma osnovan je Zajednički odbor kako bi se olakšala primjena Sporazuma („Zajednički odbor”).
            
         
               (3)
            
            
               Člankom 53. stavkom 4. predviđa se da Zajednički odbor donosi svoj poslovnik i da može osnivati pododbore i radne skupine koji se bave posebnim pitanjima.
            
         
               (4)
            
            
               Člankom 53. stavkom 5. predviđa se da obje stranke supredsjedaju Zajedničkim odborom.
            
         
               (5)
            
            
               Kako bi se osigurala djelotvorna provedba Sporazuma, poslovnik Zajedničkog odbora te opis poslova pododbora i radnih skupina trebalo bi donijeti što je prije moguće.
            
         
               (6)
            
            
               Stajalište Unije u okviru Zajedničkog odbora trebalo bi se stoga temeljiti na priloženim nacrtima odluka Zajedničkog odbora,
            
         DONIJELO JE OVU ODLUKU:
   Članak 1.
   Stajalište koje treba zauzeti u ime Unije na prvom sastanku Zajedničkog odbora temelji se na nacrtima odluka Zajedničkog odbora priloženim ovoj Odluci.
   Članak 2.
   Ova Odluka stupa na snagu na dan donošenja.
   
      Sastavljeno u Bruxellesu 15. veljače 2018.
      
         
            Za Vijeće
         
         
            Predsjednik
         
         K. VALCHEV
      
   
   
      (1)  SL L 321, 29.11.2016., str. 3.
   
   
      NACRT
      ODLUKA br. 1/2018. ZAJEDNIČKOG ODBORA EU-a I NOVOG ZELANDA
      od …
      o donošenju poslovnika
      ZAJEDNIČKI ODBOR,
      uzimajući u obzir Sporazum o partnerstvu o odnosima i suradnji između Europske unije i njezinih država članica, s jedne strane, i Novog Zelanda, s druge strane (1) („Sporazum”), a posebno njegov članak 53.,
      budući da:
      
                  (1)
               
               
                  Dijelovi Sporazuma privremeno se primjenjuju od 12. siječnja 2017.
               
            
                  (2)
               
               
                  Zajednički odbor stoga bi trebao donijeti svoj poslovnik.
               
            DONIO JE OVU ODLUKU:
      
                  1.
               
               
                  Donosi se poslovnik Zajedničkog odbora kako je utvrđeno u Prilogu.
               
            
                  2.
               
               
                  Ova Odluka stupa na snagu na dan donošenja.
               
            
         Sastavljeno u …
         
            
               Za Zajednički odbor
            
            
               Supredsjednici
            
         
      
      
         (1)  SL L 321, 29.11.2016., str. 3.
      
   
   
      PRILOG
      Sporazum o partnerstvu o odnosima i suradnji između Europske unije i njezinih država članica, s jedne strane i Novog Zelanda, s druge strane
      Poslovnik Zajedničkog odbora
      Zadaće i sastav
      
               
                  1.
               
               
                  Zajednički odbor obavlja zadaće predviđene člankom 53. Sporazuma o partnerstvu o odnosima i suradnji između Europske unije i njezinih država članica, s jedne strane i Novog Zelanda, s druge strane („Sporazum”).
               
            
               
                  2.
               
               
                  Zajednički odbor sastoji se od predstavnika stranaka na odgovarajućoj razini.
               
            Predsjednik
      
               
                  3.
               
               
                  Zajedničkim odborom supredsjedaju obje stranke.
               
            Sastanci
      
               
                  4.
               
               
                  Zajednički odbor uobičajeno se sastaje jednom godišnje osim ako stranke odluče drukčije. Sastanke sazivaju supredsjednici, a održavaju se naizmjence u Bruxellesu i Wellingtonu na datum utvrđen uzajamnim dogovorom. Izvanredni sastanci Zajedničkog odbora mogu se održati na zahtjev svake stranke ako se obje stranke slože.
               
            
               
                  5.
               
               
                  Zajednički odbor uobičajeno se sastaje na razini viših službenika osim ako se stranke dogovore drukčije.
               
            Javnost
      
               
                  6.
               
               
                  Sastanci Zajedničkog odbora nisu javni, osim ako je drukčije odlučeno.
               
            Sudionici
      
               
                  7.
               
               
                  Prije svakog sastanka Tajništvo obavješćuje supredsjednike o predviđenom sastavu delegacije svake stranke.
               
            
               
                  8.
               
               
                  Prema potrebi i uz suglasnost stranaka, stručnjacima ili predstavnicima drugih tijela može se uputiti poziv da prisustvuju sastancima Zajedničkog odbora kao promatrači ili kako bi pružili informacije o određenoj temi.
               
            Tajnici
      
               
                  9.
               
               
                  Predstavnik Europske službe za vanjsko djelovanje i predstavnik Ministarstva vanjskih poslova i trgovine Novog Zelanda djeluju zajednički kao tajnici Zajedničkog odbora. Sva dolazna i odlazna komunikacija supredsjednika Zajedničkog odbora prosljeđuje se tajnicima.
               
            Dnevni red sastanaka
      
               
                  10.
               
               
                  Supredsjednici sastavljaju privremeni dnevni red za svaki sastanak. On se prosljeđuje strankama, zajedno sa svim relevantnim dokumentima, najkasnije petnaest dana prije početka sastanka.
               
            
               
                  11.
               
               
                  Na privremeni dnevni red uvrštavaju se točke podnesene supredsjednicima najkasnije 21 dan prije početka sastanka.
               
            
               
                  12.
               
               
                  Zajednički odbor donosi konačni dnevni red na početku svakog sastanka. U dnevni red moguće je uključiti točke koje se ne nalaze na privremenom dnevnom redu ako se stranke tako dogovore.
               
            
               
                  13.
               
               
                  U dogovoru sa strankama supredsjednici mogu prema potrebi skratiti rokove iz stavaka 11. i 12.
               
            Zapisnik
      
               
                  14.
               
               
                  Tajnici zajedno izrađuju nacrt zapisnika svakog sastanka, obično u roku od 30 kalendarskih dana od završetka sastanka. Nacrt zapisnika temelji se na sažetku zaključaka Zajedničkog odbora koji donesu supredsjednici.
               
            
               
                  15.
               
               
                  Nacrt zapisnika odobravaju obje stranke u roku od 45 kalendarskih dana od završetka sastanka ili do datuma o kojem su se sporazumjele stranke. Kad se postigne sporazum o zapisniku, supredsjednici i tajnici potpisuju dva primjerka izvornika. Svaka stranka dobiva jedan primjerak izvornika.
               
            Odluke i preporuke
      
               
                  16.
               
               
                  Zajednički odbor može se dogovoriti o donošenju odluka ili preporuka. One se nazivaju „Odluka” ili „Preporuka”, nakon čega slijedi serijski broj, datum njihovog donošenja i opis predmeta. U svakoj se odluci navodi datum njezina stupanja na snagu.
               
            
               
                  17.
               
               
                  Zajednički odbor donosi odluke i donosi preporuke sporazumom između stranaka te nakon završetka njihovih odgovarajućih unutarnjih postupaka.
               
            
               
                  18.
               
               
                  Zajednički odbor može odlučiti o donošenju odluka ili preporuka u pisanom postupku. U takvim slučajevima stranke dogovaraju rok trajanja postupka. Ako do isteka tog roka ni jedna stranka ne izrazi svoje protivljenje predloženoj odluci ili preporuci, supredsjednici Zajedničkog odbora tu odluku ili preporuku proglašavaju donesenom uzajamnim dogovorom.
               
            
               
                  19.
               
               
                  Vjerodostojnost odluka i preporuka koje donosi Zajednički odbor potvrđuje se dvama primjercima izvornika koje potpisuju supredsjednici Zajedničkog odbora.
               
            
               
                  20.
               
               
                  Svaka stranka može odlučiti objaviti odluke i preporuke Zajedničkog odbora u svojim službenim publikacijama.
               
            Korespondencija
      
               
                  21.
               
               
                  Korespondencija naslovljena na Zajednički odbor šalje se tajniku stranke kojoj autor pripada, koji će zatim obavijestiti drugog tajnika.
               
            
               
                  22.
               
               
                  Tajnici osiguravaju da se korespondencija naslovljena na Zajednički odbor prosljeđuje supredsjednicima i da se, prema potrebi, prosljeđuje u skladu sa stavkom 25.
               
            
               
                  23.
               
               
                  Korespondenciju supredsjednika Zajedničkog odbora tajnici šalju strankama i prema potrebi upućuju svim članovima kao dokumente iz stavka 25.
               
            
               
                  24.
               
               
                  Korespondencija supredsjednika može se odvijati pisanim putem u bilo kojem obliku, uključujući elektroničku poštu.
               
            Dokumentacija
      
               
                  25.
               
               
                  Kada se vijećanja Zajedničkog odbora temelje na dokumentima, takvi se dokumenti numeriraju te ih tajnici upućuju sudionicima.
               
            Troškovi
      
               
                  26.
               
               
                  Svaka stranka podmiruje troškove nastale zbog sudjelovanja na sastancima Zajedničkog odbora u pogledu osoblja, putovanja i dnevnica kao i u pogledu poštanskih i telekomunikacijskih troškova.
               
            
               
                  27.
               
               
                  Troškove povezane s organizacijom sastanaka i umnožavanjem dokumenata snosi stranka koja je domaćin sastanka.
               
            Pododbori i radne skupine
      
               
                  28.
               
               
                  Zajednički odbor može odlučiti osnovati pododbore i radne skupine kako bi mu pomogle u izvršavanju njegovih dužnosti.
               
            
               
                  29.
               
               
                  Zajednički odbor može odlučiti o ukidanju bilo kojeg pododbora ili radne skupine koju je osnovao ili odrediti ili izmijeniti njihov opis poslova.
               
            
               
                  30.
               
               
                  Pododbori i radne skupine izvješćuju Zajednički odbor nakon svakog svojeg sastanka.
               
            
               
                  31.
               
               
                  Radne skupine nemaju pravo donositi odluke, ali mogu podnijeti svoje preporuke Zajedničkom odboru.
               
            Izmjena poslovnika
      
               
                  32.
               
               
                  Stranke se mogu dogovoriti o izmjenama ovog poslovnika u skladu sa stavcima od 16. do 20.
               
            
   
      NACRT
      ODLUKA br. 2/2018 ZAJEDNIČKOG ODBORA EU-a I NOVOG ZELANDA
      od …
      o donošenju opisa poslova za pododbore i radne skupine
      ZAJEDNIČKI ODBOR,
      uzimajući u obzir Sporazum o partnerstvu o odnosima i suradnji između Europske unije i njezinih država članica, s jedne strane, i Novog Zelanda, s druge strane (1) („Sporazum”), a posebno njegov članak 53., te stavke 28. do 31. Poslovnika Zajedničkog odbora,
      budući da:
      Na temelju stavaka 28. i 29. Poslovnika, Zajednički odbor može osnovati pododbore i radne skupine kako bi mu pomogle u obavljanju njegovih zadaća te utvrditi njihov opisa poslova,
      DONIO JE OVU ODLUKU:
      
                  1.
               
               
                  Opis poslova pododbora i radnih skupina Zajedničkog odbora utvrđuje se kako je navedeno u Prilogu.
               
            
                  2.
               
               
                  Ova Odluka stupa na snagu na dan donošenja.
               
            
         Sastavljeno u …
         
            
               Za Zajednički odbor
            
            
               Supredsjednici
            
         
      
      
         (1)  SL L 321, 29.11.2016., str. 3.
      
   
   
      PRILOG
      Opis poslova pododbora i radnih skupina
      
               
                  1.
               
               
                  Pododbori i radne skupine raspravljaju o provedbi Sporazuma u područjima svoje odgovornosti kako je odredio Zajednički odbor. Mogu također raspravljati o predmetima ili određenim projektima povezanima s relevantnim područjem bilateralne suradnje.
               
            
               
                  2.
               
               
                  Pododbori i radne skupine djeluju pod nadzorom Zajedničkog odbora. Šalju svoje zapisnike i preporuke Zajedničkom odboru unutar rokova koje odredi Zajednički odbor.
               
            
               
                  3.
               
               
                  Pododbori i radne skupine sastavljeni su od predstavnika stranaka.
               
            
               
                  4.
               
               
                  Pododbori i radne skupine mogu na svoje sastanke pozvati stručnjake te saslušati njihovo mišljenje u vezi s pojedinim točkama na dnevnom redu.
               
            
               
                  5.
               
               
                  Pododborima i radnim skupinama supredsjedaju obje stranke.
               
            
               
                  6.
               
               
                  Predstavnici svake stranke zajednički djeluju kao tajnici svakog pododbora i svake radne skupine. Tajnici imaju iste dužnosti kao tajnici Zajedničkog odbora.
               
            
               
                  7.
               
               
                  Pododbori i radne skupine sastaju se najmanje onoliko često koliko odredi Zajednički odbor. Izvanredni sastanci mogu se održati na zahtjev bilo koje od stranaka ako se stranke dogovore. Svaki se sastanak održava na mjestu i na datum o kojima se obje stranke slože.
               
            
               
                  8.
               
               
                  Pododbori i radne skupine djeluju u skladu s poslovnikom Zajedničkog odbora u pogledu dnevnog reda, zapisnika, preporuka, korespondencije, dokumenata i troškova, osim ako Zajednički odbor odredi drukčije.
               
            
               
                  9.
               
               
                  Sastanci nisu javni, osim ako stranke odluče drukčije.